Diari Oficial de la Generalitat Valenciana


Sumari del DOGV 6041, del 23-06-2009 (2009/7210)

ACORD de 25 de maig de 2009, de la Comissió Territorial d'Urbanisme de Castelló, relatiu a la modificació puntual del Pla general de Benicarló, d'ampliació del cementeri.
--------------------------------------------------------------------------------------------------------------------------------------------------------------------------

### Dades del document

Número de DOGV
:   6041

Data del DOGV
:   23-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7210


Data del document
:   25-05-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Benicarló
    * pla d'urbanisme

ACORD de 25 de maig de 2009, de la Comissió Territorial d'Urbanisme de Castelló, relatiu a la modificació puntual del Pla general de Benicarló, d'ampliació del cementeri. [2009/7210]  
Vist l'expedient relatiu a la modificació puntual del Pla general de Benicarló d'ampliació del cementeri, i de conformitat amb els següents  
Antecedents  
Primer. El Ple de l'Ajuntament de Benicarló va sotmetre a informació al públic aquesta modificació puntual mitjançant un acord de 24 d'abril de 2008. La informació al públic es va efectuar mitjançant anuncis publicats en el Diari Oficial de la Comunitat Valenciana de 3 de juliol de 2008 i en el periòdic Mediterráneo de 26 de juny de 2008. Conclòs el període d'informació al públic, durant el qual no s'hi van formular al·legacions, el Ple va aprovar provisionalment la modificació en sessió de 25 de febrer de 2009.  
Segon. El projecte consta de memòria i plànols.  
Tercer. L'objecte de la modificació és la qualificació de la parcel·la que limita amb l'actual cementeri, de propietat municipal, com a equipament comunitari, ordenació estructural, clau Z (infraestructura-servei urbà ID). La superfície aproximada d'aquesta parcel·la és d'uns 3.720 m² aproximadament. En el planejament en vigor, aquesta parcel·la estava classificada com a sòl urbanitzable sector 14, amb destinació preferentment industrial, i no està desenvolupat.  
Segons s'assenyala en la memòria, les actuals instal·lacions del cementeri estan esgotades, per la qual cosa s'ha iniciat el procés per a buscar la ubicació d'un nou cementeri. No obstant això, l'Ajuntament disposa ja d'un terreny limítrof amb el cementeri que va ser adquirit per a la possible ampliació d'aquest. L'actual cementeri no té ja capacitat per a realitzar més mòduls de nínxols funeraris i és urgent dur a terme l'ampliació que es proposa.   
Quart. El 23 de gener de 2009 es va sol·licitar informe de la Conselleria de Sanitat, que fins ara no ha sigut emés.  
Fonaments de dret  
Primer. Aquesta modificació puntual del Pla general de Benicarló s'ha tramitat després de l'entrada en vigor de la Llei 16/2005, de 30 de desembre, urbanística valenciana (d'ara endavant LUV), per la qual cosa ja li és aplicable la nova llei.  
Segon. La tramitació d'aquesta modificació puntual del Pla general de Benicarló ha sigut correcta, de conformitat amb el que estableix l'article 94.1 i 64 de la LUV.  
Tercer. La documentació està completa, en compliment del que disposa l'article 64 i concordants de la LUV.  
Tenint en compte l'abast de la modificació, es considera que no cal que incorpore un estudi d'integració paisatgística ni tampoc un estudi acústic.  
La modificació afecta sòls urbanitzables, per tant tampoc fa falta d'una avaluació ambiental.  
Els terrenys de l'ampliació tampoc són inundables segons el pla d'acció territorial de prevenció del risc d'inundació, per la qual cosa no fa falta d'un estudi d'inundabilidad.  
Quart. La modificació que s'examina ha tingut en compte el que estableix el reglament pel qual es regulen les pràctiques de policia sanitari mortuòria en l'àmbit de la Comunitat Valenciana, aprovat pel Decret 39/2005, de 25 de febrer.  
Els articles 44 i 45 de l'esmentat reglament estableixen determinats requisits en relació amb l'ampliació dels cementeris i els condicionants de naturalesa urbanística. Al seu torn, l'article 42 del reglament estableix determinats requisits per a l'emplaçament dels nous cementeris, els quals, en principi, no són exigibles a les ampliacions.  
La memòria de la modificació justifica que es compleixen els requisits assenyalats en aquests preceptes, fins i tot els previstos en l'article 42 per als nous cementeris. El nucli urbà residencial es troba a 250 metres del perímetre del cementeri i de la seua ampliació. En aquest entorn no hi ha nuclis habitats. S'estableix també una zona d'afecció de 25 metres.  
Durant la tramitació de la modificació s'ha sol·licitat informe de la Conselleria de Sanitat, la qual no ha efectuat cap objecció.  
En tot cas, i per a complir al que estableix l'esmentat reglament, el projecte constructiu d'ampliació del cementeri ha d'incloure un estudi hidrogeològic dels terrenys.  
Cinqué. La Comissió Territorial d'Urbanisme, a proposta del director general d'Urbanisme, és l'òrgan competent per a resoldre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa l'article 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
D'acord amb el que antecedeix, la Comissió Territorial d'Urbanisme de Castelló acorda:  
Aprovar definitivament la modificació puntual del Pla general de Benicarló relativa a l'ampliació del cementeri, i estableix la condició de desenvolupament que en el projecte constructiu de l'ampliació ha d'incloure un estudi hidrogeològic dels terrenys afectats per l'ampliació.  
Contra l'instrument de planejament aprovat podrà interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que es puga exercir qualsevol altre recurs o acció que considere oportú.  
Castelló de la Plana, 25 de maig de 2009.- El secretari de la Comissió Territorial d'Urbanisme: Fernando Renau Faubell.